HANA เด้ง 3% สวนตลาดฯ โบรกฯคาดกำไรปีนี้พุ่งแตะ 2.2 พันลบ. แนะ”ซื้อ”ชูเป้า 47 บ.
HANA เด้ง 3% สวนตลาดฯ โบรกฯคาดกำไรปีนี้พุ่งแตะ 2.2 พันลบ. แนะ”ซื้อ”ชูเป้า 47 บ. โดยปิดตลาดวันนี้ราคาอยู่ที่ระดับ 39.50 บาท บวก 1.25 บาท หรือ 3.27% สูงสุดที่ 39.75 บาท ต่ำสุดที่ 38.25 บาท ด้วยมูลค่าซื้อขาย 214.70 ล้านบาท
18 ต.ค. 2561

ผู้สื่อข่าวรายงานว่า บริษัท ฮานา ไมโครอิเล็คโทรนิคส จำกัด (มหาชน) หรือ HANA ปิดตลาดวันนี้ราคาอยู่ที่ระดับ 39.50 บาท บวก 1.25 บาท หรือ 3.27% สูงสุดที่ 39.75 บาท ต่ำสุดที่ 38.25 บาท ด้วยมูลค่าซื้อขาย 214.70 ล้านบาท

ด้าน บล. เคทีบี ระบุในบทวิเคราะห์ (16 ต.ค.61) คงคำแนะนำ”ซื้อ”ที่ราคาเหมาะสมที่ 47.00 บาท อิงพีอีเรโชที่ 14.6 เท่า ซึ่งที่ระดับราคาหุ้นปัจจุบันคิดเป็น Dividend yield สูงถึง 5.3%
โดยคาดกำไรสุทธิในไตรมาส 3/61 ของ HANA จะอยู่ที่ 777 ล้านบาท เติบโต 1% จากช่วงเดียวกันของปีก่อนและ 188% จากไตรมาสที่แล้ว หากไม่รวมกำไรจากอัตราแลกเปลี่ยน จะได้กำไรปกติที่ 677 ล้านบาท เติบโต 4% จากช่วงเดียวกันของปีก่อนและ 34% จากไตรมาสที่แล้ว เติบโตเด่นขึ้นเนื่องจากอัตรากำไรขั้นต้นดีขึ้นจากเงินบาทเฉลี่ยในไตรมาส 3 อ่อนค่าลง และเป็นช่วงไฮซีซั่นจึงมียอดขายที่เติบโตขึ้น โดยเฉพาะการ Ramp up สินค้า Sensor ของ Smartphone
อย่างไรก็ตาม ยังคงประมาณการกำไรปกติปี 2561 ที่ 2,208 ล้านบาท ลดลง 6% จากช่วงเดียวกันของปีก่อน แต่มองว่ากำไรปกติจะฟื้นตัวต่อเนื่องในช่วงครึ่งปีหลังปี 2561 เนื่องจากเป็นช่วงไฮซีซั่นของธุรกิจ